[{"text_idx": "#000003", "text": "Arvustus. Kui teatrist saab lepatriinumaa"}, {"text_idx": "#000004", "text": "\"Lepatriinude jo\u0303ulud\" Autor/allikas: Kalev Lilleorg"}, {"text_idx": "#000006", "text": "Olles ise vaid paar aastat vanem kui Janno Po\u0303ldma ja Heiki Ernitsa legendaarne multifilm, kuulun muidugi mo\u0303ista po\u0303lvkonda, kes on \"Lepatriinude jo\u0303ulude\" saatel u\u0308les kasvanud. Nii pean to\u0303dema, et kuna filmist pa\u0308rit tsitaadid ja ikoonilised stseenid on aastate jooksul ma\u0308llu so\u0308o\u0308binud, on vo\u0303rdlus joonisfilmi ja lavaversiooni vahel va\u0308ltimatu (seda ilmselt paljude teistegi ku\u0308lastajate jaoks). Sellest vaatenurgast on Rakvere Teater \"Lepatriinude...\" lavastamisega astunud julge sammu \u2013 lisaks keerulisele u\u0308lesandele hoida va\u0308ikelaste ta\u0308helepanu, pistab lavastus rinda ka terve po\u0303lvkonna kultuurima\u0308luga."}, {"text_idx": "#000007", "text": "Esmalt transporditakse publik lepatriinumaailma Kristjan Suitsu kunstnikuto\u0308o\u0308 kaudu. Juba avastseenis, kus vana ilmatark Peeter kahemo\u0303o\u0303tmelise papist jo\u0303ulumetsa taustal pasunat puhub, on aru saada, et lavastuse visuaal toetub tugevalt joonisfilmile. Kostu\u0308u\u0308mid on ellu toodud va\u0308ga andekalt ning kattuvad originaaliga peaaegu u\u0308ks-u\u0308hele. Ka rekvisiitideks on tuntud objektid multifilmist, nende hulgas Timi-suurune jo\u0303ulukuul vo\u0303i kahemeetrise la\u0308bimo\u0303o\u0303duga kilukarp, mis laste ahhetuste saatel lavale veeretatakse."}, {"text_idx": "#000008", "text": "Lugu ise kulgeb mo\u0308o\u0308da tuttavat narratiivi \u2013 lepatriinud Tim ja Mia satuvad jo\u0303uluo\u0303htul lumisest metsast sooja inimkoju, kus elavad kummalised toaputukad, kelle kaootilise abiga pu\u0308u\u0308takse metsa tagasi jo\u0303uda. Na\u0308idendi autor Janno Po\u0303ldma on putukamaailma siiski mo\u0303nevo\u0303rra laiendanud ja noorte vaatajate jaoks kaasajastanud. Va\u0308ikesed ta\u0308iendused nagu sissevaade lepatriinude kooliellu, esimestesse armumistesse ning muudesse viienda klassi kimbatustesse toovad loo noorele vaatajale la\u0308hemale ning muudavad putukad veel enam inimlikumaks, kuid ta\u0308iskasvanutele olulist uut sisendit ei paku."}, {"text_idx": "#000009", "text": "Pigem vo\u0303ib ta\u0308heldada, et terve Urmas Lennuki \"Lepatriinude jo\u0303ulude\" tundeva\u0308rv muutub selle tulemusena ning eemaldub animafilmist paar sammu. On see hea vo\u0303i halb, ja\u0308a\u0308gu iga vaataja enda otsustada, kuid \"Lepatriinude jo\u0303uludele\" omane kummaline, nukralt helge atmosfa\u0308a\u0308r (ehkki Kristjan Priksi muusikakujundus seda aeg-ajalt otsib) sellisel kujul teatrisaali ei jo\u0303ua. Lennuki lavastus on ro\u0303o\u0303mus seikluslugu; tempokas ja kaasaegne, kuid mo\u0303jub va\u0308ga kergelt."}, {"text_idx": "#000010", "text": "Multifilmi paariku\u0308mnest kirevast tegelasest on lavaversioonid jo\u0303udnud 12. Ko\u0303iki tegelasi kehastavad kaheksa Tartu U\u0308likooli Viljandi kultuuriakadeemia 14. lennu na\u0308itlejatudengit ning lavastust ma\u0308ngitakse kahes koosseisus. Na\u0308itlejate kiituseks tuleb to\u0303deda, et laste ta\u0308helepanu haaramine ja hoidmine o\u0303nnestus 10. detsembril na\u0308htud etenduses va\u0308ga ha\u0308sti. Tunti ro\u0303o\u0303mu vabadusest suurelt ma\u0308ngida ning positiivsusest pakatava lavako\u0303ne ees a\u0308ra ei kohkutud. Kui siis ja\u0308i ehk dramaatilisust koguni va\u0308heks."}, {"text_idx": "#000011", "text": "Ehkki noortel on veel aega enda rollidesse sisse elada, vo\u0303is rolliloomes ta\u0308heldada teatavat vahepealsust, mis eelmainitud \"kergusele\" kaasa aitas. Kui eesma\u0308rgiks oli tegelasi usutavalt inimlikustada, ja\u0308i siin-seal puudu nu\u0308ansseeritusest ning emotsionaalsest su\u0308gavusest, kuid taotledes koomilist liialdust, ei mindud sellega lo\u0303puni va\u0308lja. Peamise erandina kerkis esile Mia osata\u0308itja Maria Valk, kes enda siiruse ning tundlikkusega va\u0308ga kauni etteaste tegi, kuid tervikut ja\u0308i siiski iseloomustama tunne, justkui ho\u0303ljuks lavastus kuskil turvalises vahealas ning oma jalgu ha\u0308sti maha ei saanud."}, {"text_idx": "#000012", "text": "Positiivselt ilmestas ko\u0303igi na\u0308itlejate to\u0308o\u0308d aga putukate fu\u0308u\u0308siline kehastus. Oli na\u0308ha, et liikumisjuht Helen Solovjevi eestvedamisel oli putukaks olemine ja putukana elamine lahti mo\u0303testatud ning iga tegelase selgelt eristuv (tihti humoorikas) liikumismaneer andis esitustele ma\u0308rkimisva\u0308a\u0308rsel hulgal sa\u0308ra juurde. Eriti armsalt ja\u0308i meelde Timi (Saamuel Pilpak) kohmakas kimbatus u\u0308leelusuuruselt toolilt alla turnides, aga silmapaistvad sooritused tegid ka Johanna Vaiksoo moegurust Salvadorena ning Luisa Lo\u0303hmus koerakirp Maxina."}, {"text_idx": "#000013", "text": "Tulles aga tagasi lavastuse sihtru\u0308hma juurde, siis eelnimetatud pisidetailid, mille kallal no\u0303udlikum teatrivaataja nokkida tahaks, laste ro\u0303o\u0303mu lavastusest ei varjuta. O\u0303igemini pole tegu isegi lastele mo\u0303eldud lavastuse, vaid tervikliku jo\u0303ulukogemusega, mille teater on kureerinud. Alustades suurte punaste lepatriinudega, mis teatri sisseka\u0308igu ees ku\u0308lalisi vastu vo\u0303tavad, ning lo\u0303petades kolossaalse putukahotelliga suure saali esistes koridorides. Terve teater on muudetud u\u0308heks suureks lepatriinumaaks, kus lastele jagub nii uudistamis- kui tegutsemisro\u0303o\u0303mu ma\u0308ngunurgas. Ka otsus muuta etenduse lo\u0303pp interaktiivseks oli kahtlemata o\u0303ige ning va\u0308ikesed teineteisele ja\u0308rgnevad u\u0308llatused panid lapsed ootusa\u0308revusest kilkama."}, {"text_idx": "#000014", "text": "Ra\u0308a\u0308kides teatrile noore publiku kasvatamisest, vo\u0303iks Rakvere teatri \"Lepatriinude jo\u0303ulud\" olla just selline ettevo\u0303tmine, mis kinnitab laste positiivset suhet teatriga ning muudab teatrimaja turvaliseks ja heaks kohaks, kuhu kunagi tulevikus tagasi tulla. Kes aga kuskilt va\u0308ikelapsi ei leia, keda teatrisse jo\u0303uluro\u0303o\u0303mu nautima viia, vo\u0303ib tulla enda lo\u0303buks kunstnikuto\u0308o\u0308st a\u0308ratundmisro\u0303o\u0303mu otsima vo\u0303i noori na\u0308itlejaid uudistama."}, {"text_idx": "#000015", "text": "Pane teadmised proovile: \"Lepatriinude jo\u0303ulude\" teemaline viktoriin"}, {"text_idx": "#000016", "text": "Teatritudengid toovad Rakvere teatris lavale \"Lepatriinude jo\u0303ulud\""}, {"text_idx": "#000018", "text": "Laura Kalle: teater ei peaks ainult paitama"}, {"text_idx": "#000022", "text": "Laanes: inimo\u0303igused ja demokraatia on po\u0303himo\u0303tted, mille ja\u0308rgi minevikku hinnata"}, {"text_idx": "#000023", "text": "Leis ja Margiiela avaldas uue loo \"Ka\u0308gistamishaare\""}, {"text_idx": "#000024", "text": "Sinija\u0308rve raamatusoovitused: Jo Nesbo \"Verekuu\" to\u0303mbab lugejal vaiba jalge alt"}, {"text_idx": "#000025", "text": "Organist Kadri Toomoja: iga uus lugu orelil on nagu uue tantsu o\u0303ppimine"}, {"text_idx": "#000030", "text": "Suri Dumbledore'i kehastanud na\u0308itleja Michael Gambon"}, {"text_idx": "#000033", "text": "Renate Keerd oma uuslavastusest: see on u\u0308leskutse helgusele"}, {"text_idx": "#000035", "text": "Pa\u0308rnu algas kolmepa\u0308evane valgusteatrifestival \"O\u0308o\u0308valgel\""}, {"text_idx": "#000039", "text": "Noored: digilahenduste u\u0308leku\u0308llus ei tee muuseumi a\u0308gedamaks"}, {"text_idx": "#000042", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000043", "text": "Rannarootsi muuseumi na\u0308itusel saab na\u0308ha nii Eesti kui ka va\u0308lismaa ka\u0308bisid"}, {"text_idx": "#000044", "text": "Edetabel. Aasta parimad albumid 2022"}, {"text_idx": "#000046", "text": "U\u0308levaade. Aasta parimad lood 2022"}, {"text_idx": "#000049", "text": "Arvustus. Zetode \"La\u0308tsi pitto\" on pealkirjale vastav ku\u0308te"}]